In nomine sancte et individue Trinitatis, ego Henricus, Dei gratia Trecensis episcopus, posteritati fidelium, presenti scripto fideliter manifestare curavi quod Petrus, miles, de Castello-Guitun, filius Gibaudi, benigne concessit Deo et ecclesie Pontiniacensi, cum summa libertate et quiete jure perpetuo possidendam totam helemosinam patris sui Gibaudi; insuper et helemosinam avunculorum suorum, ubicunque sint, Josberti, Iterii et Guiberti, militum. Fecit ergo predictus miles Petrus hujus helemosine donum in manu nostra, ut maneat, sub custodia sancte Dei ecclesie, in perpetuum quieta abbatie, scilicet omne usuarium totius terre sue et boscorum suorum ad omnia prorsus necessaria, quecunque in eis utilia sibi repperiet abbatia, cunctis temporibus, excepto quod in tempore venalis pasnagii non poterunt fratres in foresta Petri oves pascere ante festivitatem Sancti-Andree, nisi prius porcis tradatur et aperiatur. Habebunt ibi fratres memorate abbatie Pontiniaci prata sua, sicut determinata sunt per haias, et a pratis Petri custodient animalia sua, donec secentur. Hoc totum quod diximus, in nomine Domini concessit Adeliz, uxor memorati Petri. Testes sunt: Petrus Bogrus; magister Bernardus, Josbertus, Iterius, Guibertus, fratres.